ꞌI te rua mahana,
ꞌi rā kona haka ꞌou ꞌā a Iovani ananake ko tāꞌana nuꞌu hāpī e rua.
I takeꞌa era ka vari a Ietū,
he kī e Iovani:
«¡Ka uꞌi,
he Māmoe rā o te ꞌAtua!».
I ŋaroꞌa era i rā vānaŋa,
he eꞌa he oho rā ŋā kope ꞌi tuꞌa.
He hārui ia a Ietū,
he takeꞌa e oho atu ꞌana ꞌi tuꞌa i a ia,
ꞌe he ꞌui:
—¿He aha te kōrua meꞌe haŋa?
He kī e rā nuꞌu:
—E te Maꞌori,
e haŋa rō ꞌā a māua mo ꞌite ꞌi kona hē koe e noho ena.
He pāhono e Ietū:
—Ka oho mai ka uꞌi ꞌi kona hē.
He oho ia he uꞌi e rā ŋā kope i tōꞌona kona noho,
ꞌe he noho ꞌi muri i a Ietū mai te hora maha o te ahi-ahi ꞌātā ki te pō.
E tahi o rā ŋā kope ŋaroꞌa era i te vānaŋa ꞌa Iovani oho era ꞌi muri i a Ietū ko Antarea,
taina o Tīmona Pētero.
Te meꞌe raꞌe ꞌa Antarea i aŋa he kimi i tū taina era ōꞌona ko Tīmona.
I piri era he kī:
«Ko māhani ꞌana a māua i te ⌊Mētia⌋».
(Mo huri i te vānaŋa nei Mētia ki te ⌊kirieko⌋:
Kiritō).
He maꞌu ia e Antarea i a Tīmona ki tū kona era ꞌi ira a Ietū.
I takeꞌa era e Ietū,
he kī:
«A koe ko Tīmona,
poki ꞌa Iovani.
Tuꞌu ꞌīŋoa ꞌi te hora nei ko Tefa (te auraꞌa,
ko Pētero)».
ꞌI te rua mahana,
he eꞌa he oho a Ietū ki Karirea.
ꞌI ira i piri ai ki a Feripe ꞌe he kī:
«Ka oho mai koe mo taŋata hāpī ꞌāꞌaku».
A Feripe o te kona e tahi o Karirea te ꞌīŋoa ko Vetetaira,
he kona takoꞌa o Pētero ararua ko Antarea.
He eꞌa he oho a Feripe ki a Natanaera ꞌe he kī:
—Ko ꞌite ꞌana a mātou,
ꞌi te hora nei,
ko ai te kope haka ꞌite mai era e Mōtē ꞌi ruŋa i te ŋā puka pāpaꞌi era e ia,
ꞌe haka ꞌite takoꞌa mai era e te perofeta.
Ko Ietū rā kope,
he poki ꞌa ⌊Kōsē⌋ era o Nātāreta.
He kī e Natanaera:
—¿E eꞌa mau rō mai e tahi meꞌe riva-riva mai Nātāreta?
He pāhono e Feripe:
—Ka oho mai,
ka uꞌi e koe mau ꞌā hai mata.
I uꞌi era e Ietū ka hāhine mai a Natanaera,
he kī:
—ꞌĪ mau te kope he itaraera parautiꞌa,
e ko kī e tahi reo-reo.
He ꞌui e Natanaera:
—¿Pē hē koe i ꞌite ai i tōꞌoku huru?
He pāhono e Ietū:
—Kai piri atu ꞌana a Feripe i takeꞌa rō ai koe e au ꞌi raro i te tumu pika.
He kī e Natanaera:
—E te Maꞌori,
¡ko koe te Poki o te ꞌAtua,
ko koe te ꞌAriki o Itaraera!
He kī e Ietū ki a Natanaera:
—¿He haka moe rō mai ꞌai ꞌō koe i tuꞌu manaꞌu ꞌi ruŋa i a au ꞌo te kī nō atu ōꞌoku ko takeꞌa ꞌana koe e au ꞌi raro i te tumu pika?
ꞌĪ a au he kī atu:
nā e ŋaroꞌa rō ꞌe e takeꞌa rō e koe meꞌe rahi nō atu meꞌe ꞌata hau ꞌi te nui-nui ki te meꞌe ena.
He kī ia ki te taꞌatoꞌa:
«ꞌĪ a au he kī atu:
e riro rō kōrua he mataꞌite o nei ŋā meꞌe,
ꞌe te nui-nui e tuꞌu rō pa he meꞌe ena:
e ha-hata rō ꞌā te raŋi,
ꞌe e iri ꞌe e topa rō mai ꞌā te merahi o te ꞌAtua ꞌi ruŋa i a au i te ⌊Poki o te taŋata⌋».